贈別歸安周縣丞二首  其一
作者：劉一止
朝代：宋

paragraphs: 自我居里間，連墻絕未去。
非我敢杜門，客實莫我顧。
頽然坐空廬，習懶已成痼。
惟有一束書，遮眼慰遲暮。
周郎來何許，文字得我怖。
淵源笑鯢桓，采色隱豹霧。
追随古河洲，山色入幽步。
詩文互徴逐，酒鸞及時具。
如我衆棄餘，君意獨何慕。
入蘭不知芳，逐臭無乃誤。
君亦忘機人，足跡亂鷗鷺。
堂前種白蓮，心境涵凈土。
觀空本無說，因物自吐露。
往來忘時節，相對兩如寓。
屈指說去官，始憶三年住。
囅然同一笑，歲月真脫免。
我不記前三，更問末後句。